My hart klop vir teer- én grondpad | Netwerk24
My hart klop vir teer- én grondpad
Deur Chànde Van Der Westhuizen, UWK 16 September 2020 15:11
Om van een provinsie na 'n ander te verhuis, is 'n algemene ding om te doen. Dit sluit redes in soos werksgeleenthede, om te studeer of selfs omdat jy 'n nuwe begin elders wil maak. Ná die groot trek vat dit tyd om aan te pas, want jy moet nuwe mense leer ken – asook die omgewing.
Ek is oorspronklik van Springbok, maar ons het Kaap toe verhuis toe ek drie jaar oud was. So natuurlik het ek nie baie geweet van my tuisdorp nie, aangesien ek nog 'n kleuter was. Baie mense is verbaas as hulle hoor dat ek eintlik van die Noord-Kaap kom. "Nou waar is jou aksent," is iets wat ek gedurig hoor. Dan moet ek my geskiedenis vertel en verduidelik dat ek my lewe in doeke daar deurgebring het en dat my ma 'n Kapenaar is wat ook nie die aksent het nie. Nog nie oortuig van my herkoms nie, begin ek maar my familielede opnoem en dan lyk dit asof ek hulle wel oortuig het.
Wanneer ek gaan kuier vir my familie in die Noord-Kaap, is dit dieselfde storie. Ten minste hoef ek darem daar niemand te oortuig nie, want daar weet hulle sommer self wie jou familie is. Maar wat effens anders hier is, is dat ek gedurig herinner word dat 'n Kapenaar nie 'n Namakwalander is nie.
"Jy het die grondpad vir die teerpad geruil, meisietjent." Nêrens kan jy wen nie!
Natuurlik spot en kompeteer albei provinsies ook met mekaar. Die Noord-Kaap het nie water nie en die Kaap, wat self 'n waterkrisis het, moet nog hulle bietjie water ook deel. In die Kaap hang die besoedeling soos 'n wolk in die lug en jy kan niks sterre sien nie, in teenstelling met die platteland. Dan is daar ook die idee dat net sekere mense 'n tegniek het om die grondpad te ry. Met dit stem ek saam, want jy moet kan onderskei tussen drag racing en 4x4. En ja, daar is toegang tot die internet in dié dorpies.
Elkeen van die provinsies is ook uniek. Daar is niks mooier as die Namakwalandse blommetjies ná die winter nie. En waar anders gaan ons nog 'n Tafelberg kry? Ja, die een provinsie bied iets wat die ander een nie het nie, maar is dit nie goed om te weet dat jy al meer as een provinsie besoek het nie?
Net omdat ek van een provinsie na 'n ander verhuis het, beteken dit nie dat ek net die een waardeer nie. Ongelukkig het ek nou nie die Namakwa-aksent nie, maar ek kan darem "nxa" sê om my bas te red.
Ek weet hoe om 'n ghellie-blik aan die gang te kry en hoe om tameletjies te maak. Ek is nou nie in die Kaap gebore nie, maar ek weet hoe die weer hier werk. Ek was al baie maal by die gewese Ratanga en het jaar ná jaar die Kaapse Klopse gesien.
My hart begin nie waar die teerpad eindig nie, maar klop vir teer- én grondpad.
Chànde Frania van der Westhuizen studeer tans Afrikaans-Nederlands en sielkunde aan die Universiteit van Wes-Kaapland. Sy woon in Kuilsrivier.